Twee verongeluk met lyk in kattebakWat eers soos ŉ gewone motorongeluk gelyk het, het gou ŉ onheilspellende prentjie geskets. (Argieffoto ter illustrasie: Hansie Linde) Die lyk van ŉ 33-jarige vrou was nog in die kattebak van ŉ motor wat Dinsdag in ŉ noodlottige ongeluk met ŉ vragmotor op die R23 naby Standerton in Mpumalanga betrokke was. Twee insittendes van dié motor, van wie een die vrou in die kattebak se kêrel (31), is in die ongeluk dood terwyl ŉ derde persoon ernstig beseer en in die hospitaal opgeneem is. Dié drie word daarvan verdink dat hulle die vrou se liggaam in die kattebak van die motor gestop het en wou wegsteek nadat haar kêrel haar glo vermoor het. Die ongeluk het egter plaasgevind voordat hulle van die liggaam ontslae kon raak. Volgens brig. Selvy Mohlala, polisiewoordvoerder, het die voorval aanvanklik soos ŉ gewone ongeluk gelyk, maar by nadere ondersoek is ŉ heel ander prentjie geskets. Mohlala sê ŉ voorlopige ondersoek dui daarop dat twee paartjies saam by ŉ woonstel gekuier het toe een van die paartjies stry gekry het. “Die 31-jarige man het sy 33-jarige meisie glo toe met ŉ mes doodgesteek. “Die ander paartjie het hom na bewering gehelp om haar liggaam in die motor te laai met die doel om haar lyk te verberg.” Die drie het egter teen ŉ vragmotor gebots, wat die lewe van die kêrel en ŉ vrou geëis het. Die derde persoon, ŉ man, word tans in die Standerton-staatshospitaal behandel. Dit is nie duidelik of die bestuurder van die vragmotor enige beserings opgedoen het nie. Die polisie ondersoek nou sake van moord en strafbare manslag. Mohlala het nie gesê wanneer die oorlewende persoon ontslaan sal word en of hy al van enigiets aangekla is nie.